LeBron James นักบาสเกตบอล ที่รวยหมื่นล้าน และถือหุ้นลิเวอร์พูล
หากพูดถึงนักกีฬาบาสเกตบอล NBA สมัยก่อน หลายคนอาจนึกถึงชื่อของ ไมเคิล จอร์แดน หรือ โคบี ไบรอันต์ แต่สำหรับยุคนี้ หนึ่งในผู้เล่นดีที่สุดของโลก คงหนีไม่พ้น “เลอบรอน เจมส์”
27 ส.ค. 2563

LeBron James นักบาสเกตบอล ที่รวยหมื่นล้าน และถือหุ้นลิเวอร์พูล /โดย ลงทุนแมน
หากพูดถึงนักกีฬาบาสเกตบอล NBA
สมัยก่อน หลายคนอาจนึกถึงชื่อของ ไมเคิล จอร์แดน หรือ โคบี ไบรอันต์
แต่สำหรับยุคนี้ หนึ่งในผู้เล่นดีที่สุดของโลก คงหนีไม่พ้น “เลอบรอน เจมส์”
แฟนกีฬาบาสเกตบอลน่าจะเคยชมลีลาการเล่นของเขา
แต่อาจไม่รู้ว่า คนที่ดั๊งก์ลูกบอลลงห่วงอย่างสวยงามนั้น มีทรัพย์สินเป็นระดับหมื่นล้านบาท
ซึ่งนอกเหนือจากรายได้จากอาชีพนักกีฬาแล้ว เจมส์ยังมีการลงทุนในธุรกิจอื่นๆ อีกมากมาย รวมไปถึงการถือหุ้นสโมสรฟุตบอลลิเวอร์พูลอีกด้วย
เรื่องราวของชายคนนี้เป็นอย่างไร ลงทุนแมนจะเล่าให้ฟัง
╔═══════════╗
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
เลอบรอน เจมส์ (LeBron James) เป็นนักกีฬาบาสเกตบอล ชาวสหรัฐอเมริกา เกิดเมื่อปี 1984 ปัจจุบันอายุ 35 ปี
เขามีฝีมือการเล่นบาสที่โดดเด่นมาตั้งแต่สมัยเรียนมัธยม และพออายุครบ 18 ปี ก็ตัดสินใจเข้าสู่ลีก NBA ทันที โดยได้รับคัดเลือก หรือที่เรียกว่าการดราฟต์ตัวผู้เล่น เป็นอันดับ 1 ในปี 2003
เจมส์ลงเล่นให้กับทีมคลีฟแลนด์ แควาเลียส์ 11 ฤดูกาล, ไมอามี ฮีต 4 ฤดูกาล และล่าสุดได้ย้ายไปร่วมทีมลอสแอนเจลิส เลเกอร์ส ซึ่งเขาทำผลงานในสนามได้อย่างยอดเยี่ยม
พาต้นสังกัดเข้ารอบชิงชนะเลิศ 9 ครั้ง
คว้าแชมป์ลีก NBA ได้ 3 ครั้ง
ครองตำแหน่ง MVP หรือผู้เล่นทรงคุณค่า 4 ครั้ง 
ทำแต้มสูงสุดเป็นอันดับ 3 ในประวัติศาสตร์ NBA
นำทีมชาติสหรัฐอเมริกาคว้าเหรียญทองโอลิมปิก 2 ครั้ง
ด้วยเหตุนี้จึงทำให้เจมส์ได้รับสัญญามูลค่าสูงมาก โดยมีรายได้ตลอดอาชีพนักบาสเกตบอลรวมทั้งหมด 8,400 ล้านบาท และในสัญญาฉบับปัจจุบัน ยังเหลือค่าเหนื่อยให้รอรับอีกถึง 3,600 ล้านบาท ในช่วง 3 ปีข้างหน้า
เมื่อมีชื่อเสียงและภาพลักษณ์ติดตลาด สิ่งที่ตามมานอกสนาม คือการถูกทาบทามเป็นพรีเซนเตอร์โฆษณาหรือตัวแทนให้กับแบรนด์ต่างๆ และสินค้าที่ขาดไม่ได้เลย คงจะเป็น รองเท้าบาสเกตบอล
ตั้งแต่ตอนเข้า NBA ใหม่ๆ มีหลายบริษัทต้องการเป็นผู้ผลิตรองเท้าบาสแบรนด์ LeBron 
โดย Reebok ยื่นข้อเสนอดีที่สุดมูลค่า 3,600 ล้านบาท แต่สุดท้ายเขากลับเลือก Nike ที่เสนอสัญญามูลค่า 2,700 ล้านบาท
สาเหตุเนื่องจากชื่อ Nike นั้นค่อนข้างแข็งแกร่งกว่าเจ้าอื่นในตลาด เพราะมีรองเท้าบาสรุ่นยอดฮิตอย่าง Air Jordan ทำให้เจมส์มองว่ามันคงเป็นทางเลือกที่ดีกว่าในระยะยาว
ซึ่งดูเหมือนว่าเขาจะคิดถูก รองเท้าแบรนด์ LeBron กลายเป็นรุ่นขายดีในแทบทุกปี และ Nike ก็ได้ขอต่อสัญญาแบบตลอดชีวิตกับเจมส์ ที่อนาคตอาจมีมูลค่ารวมมากกว่า 31,000 ล้านบาท ในขณะที่ Reebok ไม่มีสัญญากับนักบาสเกตบอลดังๆ คนไหนแล้ว
นอกจากนั้น เขายังมีการทำธุรกิจอีกมากมาย โดยสิ่งที่น่าสนใจคือ ลักษณะของการร่วมงาน จะไม่ใช่แบบเป็นพรีเซนเตอร์แล้วรับเงินค่าจ้างอย่างเดียว แต่ขอเป็นหุ้นส่วนด้วย
ในปี 2006 บริษัทผลิตหูฟัง Beats ติดต่อหาเจมส์ เพื่องานโฆษณาเพิ่มยอดขายผลิตภัณฑ์ ซึ่งจากการเจรจาสัญญา ทำให้เขาได้รับค่าตอบแทนเป็นตัวเงิน และหุ้นอีกจำนวนหนึ่ง
จนกระทั่งปี 2014 บริษัทได้ถูกยักษ์ใหญ่อย่าง Apple ซื้อกิจการไปในราคา 93,000 ล้านบาท โดยหุ้นของเจมส์คิดเป็นมูลค่าประมาณ 1,500 ล้านบาท
ธุรกิจต่อมาคือ สโมสรฟุตบอล
ในปี 2011 บริษัท Fenway Sports Group หรือ FSG ได้เข้าเทกโอเวอร์ ลิเวอร์พูล สโมสรฟุตบอลชั้นนำของประเทศอังกฤษ
ซึ่งเจมส์ที่เคยทำงานอื่นๆ กับ FSG มาอยู่ก่อนแล้ว ต้องการมีส่วนร่วมในดีลนี้ด้วย โดยตกลงให้บริษัทนำชื่อเขาไปใช้โปรโมตเกี่ยวกับลิเวอร์พูลได้ เพื่อแลกกับหุ้น 2% ของสโมสร มูลค่า 200 ล้านบาท จึงทำให้เจมส์กลายเป็นเจ้าของลิเวอร์พูล แบบไม่ต้องจ่ายเงินเลย
ผ่านมาถึงปัจจุบัน ลิเวอร์พูลกำลังอยู่ในช่วงที่ประสบความสําเร็จสูงสุด สามารถคว้าแชมป์รายการยูฟ่าแชมเปียนส์ลีก สมัยที่ 6 และแชมป์พรีเมียร์ลีก สมัยแรก ส่งผลให้สโมสรมีมูลค่าอยู่ที่ 66,000 ล้านบาท เพิ่มขึ้นเกือบ 4 เท่า จากตอนที่ FSG ซื้อกิจการ
นอกจากวงการกีฬาแล้ว เขายังได้ลงทุนภาคธุรกิจด้วย
ในปี 2012 เจมส์ซื้อหุ้นสตาร์ตอัปชื่อว่า Blaze Pizza ซึ่งเป็นแบรนด์ร้านขายพิซซา ที่ลูกค้าสามารถออกแบบวัตถุดิบบนหน้าพิซซาได้เอง และร้านจะอบให้เสร็จภายในเวลาเพียง 3 นาที
ด้วยไอเดียความแปลกใหม่ ทำให้ร้าน Blaze Pizza เติบโตรวดเร็วมาก ล่าสุดขยายสาขาไปกว่า 300 แห่ง โดยหุ้นที่เจมส์ถืออยู่มีมูลค่าประมาณ 1,200 ล้านบาท รวมทั้งเป็นเจ้าของแฟรนไชส์เองอีกถึง 21 แห่ง
และอีกธุรกิจที่กำลังมาแรง คือ สื่อบันเทิง
มีหลายคนมองว่า การที่เจมส์ย้ายไปอยู่กับทีมลอสแอนเจลิส เลเกอร์ส เมืองที่มีสถานที่สำคัญอย่างฮอลลีวูด เป็นเหตุผลทางธุรกิจเสียมากกว่าด้านกีฬา
เพราะก่อนหน้านี้ เขาได้ก่อตั้งบริษัท Springhill สตูดิโอผลิตรายการทีวีและภาพยนตร์ รวมไปถึงแพลตฟอร์มออนไลน์ชื่อว่า Uninterrupted ที่นำเอาเรื่องราวของนักกีฬามาทำเป็นคอนเทนต์รูปแบบต่างๆ โดยกิจการทั้งหมดเพิ่งได้รับเงินระดมทุนไปถึง 3,100 ล้านบาท
 
ซึ่งหนึ่งในภาพยนตร์เรื่องสำคัญของสตูดิโอ คือ Space Jam ภาค 2 ที่มีกำหนดฉายในปี 2021 และตัวเจมส์จะมารับบทเป็นนักแสดงนำด้วย หลังจากที่ ไมเคิล จอร์แดน เคยฝากผลงานเอาไว้ในภาคแรก
ทั้งนี้มีการประเมินว่า เลอบรอน เจมส์ มีทรัพย์สินส่วนตัวอยู่ประมาณ 14,000 ล้านบาท และด้วยการลงทุนในธุรกิจต่างๆ จึงไม่น่าแปลกใจถ้าในอนาคต เขาจะร่ำรวยเพิ่มขึ้นอีก
เรื่องนี้แสดงให้เห็นถึงสิ่งที่น่าสนใจว่า
การเลือกบุคคลมีชื่อเสียงมาเป็นตัวแทนให้กับแบรนด์ ในลักษณะที่ทั้งบริษัทและตัวพรีเซนเตอร์ เติบโตไปด้วยกัน แทนที่การร่วมงานเป็นครั้งๆ ไป อาจส่งผลดีกว่าในระยะยาว
โดยบริษัทจะสามารถรักษาภาพลักษณ์ให้แข็งแกร่งต่อเนื่อง 
ขณะที่พรีเซนเตอร์ ก็ได้ผลตอบแทนสูงกว่า
เป็นสถานการณ์แบบ Win-Win ที่สองฝ่ายได้ประโยชน์
อย่างไรก็ตาม ผู้ว่าจ้างคงต้องพิจารณาข้อมูลให้ละเอียดถี่ถ้วนเช่นกัน
เพราะถ้าหากผู้แทนมีเรื่องอื้อฉาวแม้แต่เพียงนิดเดียว
ก็อาจกระทบรุนแรงต่อความน่าเชื่อถือของบริษัท ให้พังทลายลงได้ในพริบตาเช่นกัน.. 
----------------------
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-